Sifana Hasana

Sifana Hasana (; dzimusi  Adanā, Etiopijā) ir Nīderlandes vieglatlēte, vidējo un garo distanču skrējēja, kas uzstādījusi augstus rezultātus plašā distanču diapazonā no 1500 metriem līdz maratonam. Viņa ir Eiropas rekordiste vairākās distancēs no 1500 m līdz maratonam. 2020. gada jūnijā uzstādīja pasaules rekordu 10 000 m skrējienā (29:06,82), kas gan tika pārspēts jau pēc divām dienām. 2019. gada Pasaules čempionāta zelta medaļas ieguvēja 10 000 m un 1500 m distancē, pirmā sportiste vēsturē, kas spējusi lielajās sacensībās uzvarēt šajās divās dažādajās distancēs. Divu zelta medaļu ieguvēja 2020. gada vasaras olimpiskajās spēlēs un čempione maratonā 2024. gada vasaras olimpiskajās spēlēs.

Dzimusi Etiopijā, viņa valsti pameta kā bēgle un 2008. gadā 15 gadu vecumā ieradās Nīderlandē. 2013. gadā saņēma šīs valsts pilsonību.

 Karjera 
Sākotnēji guvusi panākumus pusmaratonā un krosa skrējienos, drīz pievērsās vidējām distancēm stadionā. No 2013. gada guvusi panākumus starptautiskā līmenī.

2014. un 2018. gada Eiropas čempionātā uzvarēja, attiecīgi, 1500 m un 5000 m distancē. 2018. gada septembrī Kopenhāgenā uzstādīja Eiropas rekordu pusmaratonā (1.05:15). 2019. gada jūlijā S. Hasana laboja Svetlanai Masterkovai gandrīz 23 gadus piederējušo pasaules rekordu jūdzes skrējienā (4:12,33).

2019. gada Pasaules čempionātā Dohā S. Hasana kļuva par uzvarētāju 10 000 metru distancē, kuru pirmo reizi karjerā sacensībās bija skrējusi tikai šajā sezonā, bet pēc tam uzvarēja arī 1500 metru distancē, kļūstot par pirmo sportisti vēsturē, kas spējusi lielajās sacensībās uzvarēt šajās divās dažādajās distancēs.

2020. gada septembrī S. Hasana uzstādīja pasaules rekordu stundas skrējienā, Briselē noskrienot 18 930 m, kas bija par 413 metriem vairāk nekā etiopietes Dires Tunes 2008. gada pasaules rekords.

2021. gada 6. jūnijā pašmāju sacensībās Hengelo, viņa laboja pasaules rekordu 10 000 m skrējienā, distanci pieveicot 29:06,82. Tomēr jau divas dienas vēlāk turpat notika Etiopijas nacionālās komandas atlases sacensības Tokijas olimpiskajām spēlēm, kurās Letesenbeta Gideja rekordu laboja vēlreiz. Olimpiskajās spēlēs S. Hasana triumfēja gan 10 000 m, gan 5000 m distancē, bet 1500 metros izcīnīja bronzas medaļu.

2023. gadā pirmo reizi startēja maratona distancē, debijas skrējienā uzvarot Londonas maratonā ar jaunu nacionālo rekordu 2.18:33.  Londonā laboja sev piederošo Eiropas rekordu 5000 m (14:13,42). 2023. gada Pasaules čempionātā ieguva bronzas medaļu 1500 metru distancē, bet 10 000 m distancē piedzīvoja kritienu īsi pirms finiša līnijas, tobrīd esot drošā medaļas pozīcijā. 5000 metru distancē izcīnīja sudraba medaļu.

2023. gada oktobrī S. Hasana uzstādīja Eiropas rekordu, uzvarot Čikāgas maratonā. Viņas rezultāts 2.13:44 ir otrais ātrākais sieviešu maratona skrējiens vēsturē.

2024. gada vasaras olimpiskajās spēlēs Parīzē S. Hasana uzvarēja maratona distancē, bet ieguva bronzas medaļas arī 5000 m un 10 000 m skrējienos. Tādējādi viņa kļuva par pirmo vieglatlētu, kas izcīnījis olimpiskās medaļas visās distancēs no 1500 metriem līdz maratonam.

 Personiskie rekordi 
 Disciplīna  Rezultāts  Datums  Vieta  Piezīmes 800 m  1:56,81      1500 m  3:51,95      Eiropas rekords Jūdzes skrējiens  4:12,33      Eiropas rekords 3000 m  8:18,49      Eiropas rekords 5000 m  14:13,42      Eiropas rekords 10 000 m  29:06,82      Eiropas rekords Stundas skrējiens  18 930 m      Pasaules rekords Pusmaratons  1.05:15      Eiropas rekords Maratons  2.13:44      Eiropas rekords

 Atsauces 

 Ārējās saites 

Kategorija:1993. gadā dzimušie
Kategorija:Nīderlandes vieglatlētes
Kategorija:2016. gada vasaras olimpisko spēļu dalībnieki
Kategorija:2020. gada vasaras olimpisko spēļu dalībnieki
Kategorija:Vidējo distanču skrējēji
Kategorija:Olimpiskie zelta medaļnieki vieglatlētikā
Kategorija:Olimpiskie bronzas medaļnieki vieglatlētikā
Kategorija:2024. gada vasaras olimpisko spēļu dalībnieki
Kategorija:Nīderlandes olimpiskie zelta medaļnieki
Kategorija:Nīderlandes olimpiskie bronzas medaļnieki